MINISTERSTVO pôdohospodárstva A rozvoja Vidieka
Slovenskej republiky

Schéma štátnej pomoci 
posilnenia kultúrneho potenciálu regiónov 

Schéma ŠP – 
Evidovaná EK pod č. SA.36678 (2013/N)

Prioritná os	3. Posilnenie kultúrneho potenciálu regiónov a infraštruktúra cestovného ruchu
Opatrenie	3.1. Posilnenie kultúrneho potenciálu regiónov

Regionálny operačný program

OBSAH

A. Preambula
B. Právny základ
C. Cieľ pomoci
D. Poskytovateľ pomoci a vykonávateľ schémy
E. PrIJÍmateLia pomoci
F. Oprávnené PROJEKTY
G. OPRÁVNENÉ VÝDAVKY
H. Forma pomoci
I. Výška A INTENZITA pomoci
J. Podmienky poskytnutia pomoci
K. Kritérium nevyhnutnosti
L. Kumulácia pomoci
M. Mechanizmus poskytovania pomoci
N. rozpočet
O. Transparentnosť a monitorovanie
P. Kontrola  A VlÁDNY audit
Q. Komunikačný plán schémy
R. PLATNOSŤ A ÚČINNOSŤ SCHÉMY
S. PRÍLOHY

A. Preambula

Predmetom schémy je poskytovanie pomoci (ďalej len „pomoc“), formou nenávratného finančného príspevku (ďalej aj „NFP“) zo štrukturálnych fondov EÚ a štátneho rozpočtu SR pre podniky podľa článku 107 ods. 1 Zmluvy o fungovaní EÚ. Pomoc je zameraná na posilnenie kultúrneho potenciálu regiónov prostredníctvom podpory poskytnutej zriaďovateľom pamäťových a fondových inštitúcií,   vlastníkom nevyužitých, resp. nevhodne využitých nehnuteľných kultúrnych pamiatok na miestnej a regionálnej úrovni. Pomoc je možné využiť na rekonštrukciu, rozširovanie a modernizáciu, vrátane obstarania vybavenia a revitalizáciu významných pamiatkových objektov v súvislosti so zachovaním kultúrneho dedičstva, ktoré je jednou z priorít vlády Slovenskej republiky, v cieľovom území Regionálneho operačného programu (ďalej len „cieľové územie“).

B. Právny základ

Právnym základom pre poskytovanie pomoci sú nasledujúce právne normy:
•	Zmluva o fungovaní Európskej únie, článok 107 odsek 3 písm. d) ,
•	Príloha č. 1 Nariadenia Komisie (ES) č. 800/2008 zo dňa 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy, 
•	Zákon č. 231/1999 Z. z. o štátnej pomoci v znení neskorších predpisov (ďalej len „zákon o štátnej pomoci“), 
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
•	Zákon č. 528/2008 Z. z. o pomoci a podpore poskytovanej z fondov Európskej únie v znení neskorších predpisov (ďalej len „zákon o pomoci a podpore“),
•	Zákon č. 49/2002 Z. z. o ochrane pamiatkového fondu v znení neskorších predpisov (ďalej len „zákon o ochrane pamiatkového fondu“),
•	Zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (ďalej len „zákon o múzeách a o galériách a o ochrane predmetov kultúrnej hodnoty“),
•	Zákon č. 183/2000 Z. z. o knižniciach, o doplnení zákona Slovenskej národnej rady č. 27/1987 Zb. o štátnej pamiatkovej starostlivosti a o zmene a doplnení zákona č. 68/1997 Z. z. o Matici slovenskej (ďalej len „zákon o knižniciach“),
•	Zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“),
•	Nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999,
•	Nariadenie Európskeho parlamentu a Rady (ES) č. 1080/2006 z 5. júla 2006 o Európskom fonde regionálneho rozvoja, ktorým sa zrušuje nariadenie (ES) č. 1783/1999,
•	Nariadenie Komisie (ES) č. 1828/2006 z 8. decembra 2006, ktorým sa stanovujú vykonávacie pravidlá nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a Rady (ES) č. 1080/2006 o Európskom fonde regionálneho rozvoja.

C. Cieľ pomoci 

Podporný program vytyčuje za cieľ posilnenie kultúrneho potenciálu regiónov zvýšením kvality služieb poskytovaných pamäťovými a fondovými inštitúciami a revitalizáciou významných pamiatkových objektov prostredníctvom nasledovných skupín aktivít:
1.	rekonštrukcia, rozširovanie a modernizácia pamäťových a fondových inštitúcií na miestnej a regionálnej úrovni (knižnice, múzeá, galérie) a s tým spojené obstaranie vybavenia, vrátane IKT vybavenia,
2.	revitalizácia významných nevyužitých, resp. nevhodne využitých nehnuteľných kultúrnych pamiatok v území vo vlastníctve verejného sektora s potenciálom na rozšírenie činnosti pamäťových a fondových inštitúcií a ich využitia v kultúrno-poznávacom cestovnom ruchu, v odôvodnených a výnimočných prípadoch na kultúrno-spoločenské a osvetové účely, a s tým spojené obstaranie vybavenia, vrátane IKT vybavenia.

D. Poskytovateľ pomoci a vykonávateľ schémy

Poskytovateľom pomoci a vykonávateľom tejto schémy je Ministerstvo pôdohospodárstva a rozvoja vidieka SR ako Riadiaci orgán pre Regionálny operačný program (ďalej aj „RO pre ROP“). 
Poskytovateľ pomoci a vykonávateľ schémy (ďalej len „poskytovateľ pomoci“):
Ministerstvo pôdohospodárstva a rozvoja vidieka SR
Dobrovičova 12
812 66 Bratislava
Tel: (02) 58 317 111
Fax:(02) 58 317 572 
Webové stránky: www.ropka.sk a www.land.gov.sk	 

E. PrIJÍmateLia pomoci

Oprávnenými prijímateľmi sú podniky podľa článku 107 ods. 1 Zmluvy o fungovaní EÚ, ktoré sú zriaďovateľmi pamäťových a fondových inštitúcií, vlastníkmi nevyužitých, resp. nevhodne využitých nehnuteľných kultúrnych pamiatok.
Za podniky sa považujú aj subjekty, ktorých podstatou nie je vykonávanie ekonomickej činnosti. Napriek tomu priamo vstupujú do ekonomickej činnosti v určitých oblastiach (napr. správa a zriaďovanie kultúrnych pamiatok, múzeí, knižníc alebo galérií). Subjekty verejnej správy (organizácie štátnej správy a samosprávy) ako celok nie sú podnikmi, ale ak priamo vstupujú do ekonomickej činnosti, sú pre túto konkrétnu oblasť za podniky považované.
Prijímateľ nesmie byť podnikom v ťažkostiach. V prípade prijímateľa – subjektu miestnej samosprávy nesmie byť naňho vyhlásená nútená správa.
Prijímateľom nemôže byt ani podnik, voči ktorému sa nárokuje vrátenie pomoci na základe predchádzajúceho rozhodnutia Komisie, ktorým bola poskytnutá pomoc označená za neoprávnenú            a nezlučiteľnú so spoločným trhom.
Prijímateľ musí spĺňať podmienku, že na jeho majetok nie je začaté konkurzné alebo reštrukturalizačné konanie, nebolo zastavené konkurzné konanie pre nedostatok majetku, nebol vyhlásený konkurz, nebola povolená reštrukturalizácia a nebol zrušený konkurz pre nedostatok jeho majetku.

F. Oprávnené PROJEKTY 

Oprávnené projekty sa realizujú na území cieľa Konvergencia. V podmienkach Slovenska ide o územie troch NUTS 2 regiónov (západné Slovensko s výnimkou Bratislavského kraja, stredné Slovensko a východné Slovensko). Regionálny operačný program (ďalej len „ROP“) je operačným programom, pre ktorý je relevantná špecifická priorita 1.1 Regionálna infraštruktúra Národného strategického referenčného rámca SR na roky 2007 – 2013 (ďalej len „NSRR“), preto oprávnené projekty sú smerované do cieľového územia nasledovne: 
1.	v prípade knižníc do inovačných pólov rastu, 
2.	v prípade galérií a múzeí do inovačných a kohéznych pólov rastu,
3.	revitalizácia nehnuteľných kultúrnych pamiatok je zameraná na nevyužité významné pamiatkové objekty charakterizované zlým stavebno-technickým stavom, ktoré však majú potenciál využitia v rámci pamäťových a fondových inštitúcií, resp. kultúrno-poznávacieho turizmu (napríklad rozšírenie expozícií galérií a múzeí v zriaďovateľskej pôsobnosti územných samospráv, budovanie kultúrno-poznávacích trás, obnova technických pamiatok a ich sprístupnenie verejnosti a pod.). V odôvodnených prípadoch je možná podpora významných nehnuteľných kultúrnych pamiatok v póloch rastu a vo vlastníctve verejného sektora s ich alternatívnym využitím na kultúrno-spoločenské a reprezentačné sály, expozície obecných a regionálnych dejín a pamätihodností, obrazárne alebo výstavné siene, miestny archív alebo kultúrne centrum, zariadenia pre záujmovo-umeleckú činnosť a amatérske aktivity. 
Pri podpore nevyužitých, resp. nevhodne využitých pamiatkových objektov v území je nevyhnutným predpokladom získania podpory preukázanie súladu s existujúcimi stratégiami na regionálnej a miestnej úrovni, splnenie platných legislatívnych podmienok na prevádzkovanie konkrétneho typu zariadenia, preukázanie dlhodobej finančnej udržateľnosti zariadenia a prijatie záväzkov na zachovanie dlhodobého účelového využitia intervencie. Intervencie ROP nie sú zamerané na samostatné zakonzervovanie nehnuteľných kultúrnych pamiatok bez následného využitia.
Podpora by mala byť zameraná na historicky najvýznamnejšie a turisticky najatraktívnejšie oblasti, ktoré majú potenciál posilniť hospodársky rast regiónov.
Kultúrne domy a osvetové strediská sú vysoko zastúpené na celom podporovanom území, a to predovšetkým v póloch rastu. Podpora ich infraštruktúry však nepredstavuje významný prínos pre rast konkurencieschopnosti regiónov a z tohto pohľadu je efektívne zamerať sa na iné typy zariadení s vyššou pridanou hodnotou.
Oprávnené projekty v oblasti rekonštrukcie, rozširovania, modernizácie pamäťových a fondových inštitúcií a revitalizácie kultúrnych pamiatok sú nasledovné:
a)	prístavba, nadstavba, stavebné úpravy, modernizácia a rekonštrukcia stavieb, napojenie stavieb na inžinierske siete,
b)	zvyšovanie energetickej hospodárnosti budov – realizácia opatrení na zlepšenie tepelno-izolačných vlastností konštrukcií najmä obnova obvodového plášťa, oprava a výmena strešného plášťa vrátane strešnej krytiny a povrchu plochých striech, oprava a výmena výplňových otvorových konštrukcií, opravy technického, energetického alebo technologického vybavenia a zariadení objektu ako aj výmena jeho súčastí (najmä výmena vykurovacích kotlov a telies a vnútorných inštalačných rozvodov, klimatizačného zariadenia, inštalovanie solárnych panelov tam, kde je to vhodné a pod.),
c)	obstaranie vnútorného a vonkajšieho vybavenia objektu, nevyhnutne súvisiaceho s účelom využitia stavby, vrátane IKT vybavenia,
d)	sadové a parkové úpravy v areáli.
Intervencie do stavebných objektov, ktoré sú nehnuteľnými kultúrnymi pamiatkami, sú nevyhnutne realizované so súhlasom príslušného krajského pamiatkového úradu v súlade so zákonom o ochrane pamiatkového fondu. Rekonštrukcia a modernizácia knižníc musí byť realizovaná v súlade so zákonom o knižniciach a rekonštrukcia a modernizácia múzeí a galérií sa musí riadiť zákonom o múzeách a o galériách a o ochrane predmetov kultúrnej hodnoty.

G. OPRÁVNENÉ VÝDAVKY

Oprávnenými výdavkami na projekty podľa časti F. sú výdavky vynaložené v súvislosti s realizáciou oprávneného projektu na:
1.	obstaranie dlhodobého hmotného majetku, t.j. na:
-	investície do rekonštrukcie, prístavieb, nadstavieb, stavebných úprav za účelom modernizácie a revitalizácie pamäťových a fondových inštitúcií a nehnuteľných kultúrnych pamiatok s cieľom zabezpečiť alebo rozšíriť ich činnosti,
-	investície do interiérového vybavenia, výpočtovej techniky, telekomunikačnej techniky, prevádzkových strojov, prístrojov, zariadení, techniky a náradia, ako aj komunikačnej infraštruktúry.
Oprávnenými výdavkami na účely obstarania dlhodobého hmotného majetku je obstarávacia cena definovaná podľa § 25 ods. 6 písm. a) zákona č. 431/2002 Z.z. o účtovníctve. 
2.	obstaranie dlhodobého nehmotného majetku, t.j. na:
- 	investície do programového vybavenia počítačov a do nákupu licencií.
Oprávnenými výdavkami na účely obstarania dlhodobého nehmotného majetku je obstarávacia cena definovaná podľa § 25 ods. 6 zákona č. 431/2002 Z. z. o účtovníctve.
3.	iné bežné výdavky priamo spojené s realizáciou jednotlivých oprávnených projektov, t.j.:
- 	výdavky za spotrebované materiály (interiérové vybavenie, výpočtová technika, telekomunikačná technika, prevádzkové stroje, prístroje, zariadenia, softvér a komunikačná infraštruktúra).
Majetok obstaraný v rámci projektu musí byť zakúpený od tretích strán za trhových podmienok.

Oprávnenými výdavkami z hľadiska času, výšky a opodstatnenosti sú:
a)	výdavky, ktoré prispievajú k napĺňaniu globálneho cieľa ROP, ktorým je „zvýšenie dostupnosti a kvality občianskej infraštruktúry a vybavenosti územia v regiónoch“ a tým prispievajú k zvyšovaniu kvality života obyvateľstva v regiónoch a vyrovnávaniu medziregionálnych rozdielov na oprávnenom území,
b)	výdavky, ktoré majú priamu súvislosť s projektom a zodpovedajú potrebám projektu,
c)	výdavky nevyhnutné na realizáciu oprávnených aktivít projektu v súlade so zoznamom oprávnených aktivít  podľa bodu F. schémy, 
d)	výdavky vynaložené na projekt schválený poskytovateľom pomoci a realizovaný v zmysle zmluvy o poskytnutí NFP,
e)	výdavky realizované v súlade s presným rozpočtom projektu, ktorý sa po vykonaní verejného obstarávania/obchodnej verejnej súťaže zo strany prijímateľa stáva súčasťou dodatku k zmluve o poskytnutí NFP,
f)	výdavky vynakladané v zmysle zmluvného rozpočtu projektu, v súlade s jeho štruktúrou a na presne určený účel,
g)	výdavky realizované na oprávnenom území,
h)	výdavky identifikovateľné a preukázateľné na základe účtovných dokladov a sprievodnej dokumentácie,
i)	výdavky vynaložené v súlade s platnými všeobecne záväznými právnymi predpismi,
j)	výdavky, ktoré sú primerané, t.j. zodpovedajú obvyklým cenám v danom mieste a čase a zodpovedajú potrebám projektu,
k)	výdavky vynaložené v čase trvania projektu tak, ako boli schválené v konaní o žiadosti o NFP a následne uvedené v zmluve o poskytnutí NFP v znení platných dodatkov.
l)	oprávnené môžu byť výdavky na aktivity projektu potom, ako bola podaná žiadosť o NFP a táto žiadosť bola schválená.

Za oprávnené výdavky pre účely tejto schémy nie je možné považovať:
a)	úroky z dlhov,
b)	obstaranie nehnuteľností,
c)	obstaranie a prenájom dopravných prostriedkov,
d)	prenájom alebo lízing nehnuteľného a hnuteľného majetku,
e)	služby spojené s prevádzkou a užívaním nehnuteľného a hnuteľného majetku, 
f)	refundovateľné výdavky, ako napr. DPH pre platcov DPH,
g)	bankové a administratívne poplatky,
h)	akékoľvek nepredvídané výdavky, ktoré neboli súčasťou predloženej dokumentácie žiadosti o NFP,
i)	cestovné a dopravné náhrady a ubytovanie,
j)	výdavky na zamestnancov subjektov, ktoré sú oprávnenými prijímateľmi (napr. mzdy a odvody),
k)	položky schváleného rozpočtu, ktoré sú zároveň financované alebo čiastočne financované z iných zdrojov financovania,
l)	výdavky vynaložené v súvislosti s vypracovaním žiadosti o NFP (projektu) a projektovým riadením,
m)	výdavky vynaložené na predbežné štúdie, projektové a inžinierske práce,
n)	výdavky spojené s informovaním a publicitou v súvislosti s realizáciou projektu,
o)	položky rozpočtu ako odhady, režijné náklady, nešpecifikované a nedefinovateľné práce, iné náklady patriace do základných rozpočtových nákladov (ZRN), rezervy na možné budúce straty a dlhy, rezervy z dôvodu nárastu cien, odpisy a kurzové straty,
p)	vedľajšie rozpočtové náklady (VRN) a doplnkové náklady,
q)	obstaranie umeleckých diel,
r)	iné nešpecifikované výdavky nesúvisiace s projektom.

H. Forma pomoci

Pomoc podľa tejto schémy sa realizuje poskytnutím NFP, ktorému predchádza uzatvorenie zmluvy o poskytnutí NFP medzi poskytovateľom a prijímateľom pomoci. NFP sa poskytuje formou:
a)	zálohových platieb, na základe predloženej žiadosti o platbu a postupov poskytovateľa pomoci zapracovaných v relevantných dokumentoch,
b)	predfinancovania, na základe predložených neuhradených účtovných dokladov vystavených dodávateľom/zhotoviteľom preukazujúcich skutočnú výšku oprávnených výdavkov, ktoré prijímateľ predloží v lehote splatnosti,
c)	refundácie, na základe predložených uhradených účtovných dokladov preukazujúcich skutočnú výšku oprávnených výdavkov,
d)	kombináciou spôsobov uvedených v písmene a) a c) alebo b) a c). 
Formu poskytnutia NFP určuje konkrétna výzva na predkladanie žiadostí o NFP.

I. Výška A INTENZITA pomoci 

1.	Výšku pomoci predstavuje hodnota vyplateného NFP.
2.	Minimálna výška pomoci na jeden projekt je 165 000 EUR.
3.	Maximálna výška pomoci na jeden projekt je 2 490 000 EUR. 
4.	Finančné prostriedky sa prijímateľovi uvoľňujú na základe predložených žiadostí o platbu.
5.	Intenzita pomoci je hrubá suma pomoci vyjadrená ako percento z oprávnených výdavkov projektu. Všetky použité číselné údaje sa uvádzajú pred odpočítaním daní alebo iných poplatkov. 
6.	Intenzita pomoci pre prijímateľa z územnej samosprávy je stanovená na 95% a pre prijímateľa z organizácie štátnej správy na 100%.

J. Podmienky poskytnutia pomoci

1.	Poskytovateľ pomoci poskytne pomoc vo forme NFP len v prípade, ak sú splnené všetky stanovené kritériá a podmienky uvedené v tejto schéme a vo výzve na predkladanie žiadostí o NFP. 
2.	Žiadateľ preukáže zabezpečenie finančnými zdrojmi na spolufinancovanie oprávnených a neoprávnených výdavkov projektu, a to buď z vlastných zdrojov alebo prostredníctvom externého financovania. V prípade, že požiadal o finančné zabezpečenie z iných ako vlastných zdrojov, uvedie spolufinancujúci subjekt.
3.	Žiadosť o NFP, vrátane povinných príloh, musí byť podaná pred začatím realizácie projektu.
4.	Všetky aktivity projektu musia byť zrealizované do termínu, ktorý je uvedený vo výzve na predkladanie žiadostí o nenávratný finančný príspevok.
5.	Ukončenie realizácie aktivít projektu (fyzické ukončenie projektu) musí byť uskutočnené najneskôr do termínu uvedeného v zmluve o NFP. Fyzické zrealizovanie prijímateľ preukazuje preberacím protokolom, kolaudačným rozhodnutím, prípadne ďalšími relevantnými dokumentmi, ktoré predkladá RO pre ROP v rámci záverečnej monitorovacej správy a záverečnej žiadosti o platbu. Za finančné ukončenie projektu sa považuje vysporiadanie finančných vzťahov a úhrada záverečnej žiadosti o platbu.
6.	Projekt musí spĺňať environmentálne, hygienické a bezpečnostné normy platné v Slovenskej republike.
7.	Prijímateľ postupuje pri zadávaní zákaziek na dodanie tovaru, zákaziek na uskutočnenie stavebných prác, zákaziek na poskytnutie služieb podľa zákona o verejnom obstarávaní. 
8.	Pomoc nemôže byť poskytnutá retroaktívne a bude účinne monitorovaná zo strany poskytovateľa pomoci.
9.	Predkladať žiadosti o NFP na projekty sú oprávnení iba žiadatelia, ktorí budú realizovať projekt na oprávnenom území uvedenom v článku F. Táto podmienka platí aj pre žiadateľov so sídlom mimo oprávneného územia, ak miestom realizácie projektu bude miesto, ktoré sa nachádza v oprávnenom území a projekt bude realizovaný výhradne na tomto území.

K. Kritérium nevyhnutnosti 

1.	Poskytovaná pomoc musí byť v súlade so strategickým cieľom NSRR, musí byť v súlade s cieľom strategickej priority v rámci NSRR a zároveň s opatrením 3.1 Regionálneho operačného programu. 
2.	Pomoc môže byť prijímateľovi poskytnutá iba vtedy, ak:
•	podá žiadosť o NFP vrátane povinných príloh pred začatím realizácie projektu (začatím prác sa rozumie buď začatie stavebných prác alebo prvá právne záväzná povinnosť objednať vybavenie, nerozumie sa ním však vykonávanie predbežných štúdií na posúdenie realizovateľnosti projektov,  projektové a inžinierske práce),
•	bude preukázaný súlad medzi predkladaným projektom a vyššie uvedenými cieľmi,
•	bude preukázaná jej potreba na dosiahnutie cieľov stanovených v schéme a v príslušnom projekte, t.j. musí byť zjavná spojitosť medzi poskytovanou pomocou a oprávnenými výdavkami projektu.
3.	Predkladaný projekt musí byť vyjadrený prostredníctvom merateľných ukazovateľov, ktoré sú stanovené v Regionálnom operačnom programe a v Programovom manuáli Regionálneho operačného programu. Prijímateľ navrhne indikátory projektu, poskytovateľ pomoci ich schváli a ich plnenie bude sledovať počas 5 rokov od ukončenia realizácie projektu.

L. Kumulácia pomoci

1.	Maximálna intenzita pomoci podľa článku I. tejto schémy sa vzťahuje na celkovú výšku štátnej pomoci pre podporované projekty bez ohľadu na to, či sa takáto podpora financuje z miestnych, regionálnych, národných zdrojov alebo zo zdrojov Spoločenstva. 
2.	Pomoc podľa tejto schémy sa v súvislosti s tými istými oprávnenými výdavkami nemôže kumulovať s podporou de minimis podľa nariadenia Komisie (ES) č. 1998/2006 z 15. decembra 2006 o uplatňovaní článkov 87 a 88 zmluvy na pomoc de minimis, ak by sa touto kumuláciou prekročila maximálna intenzita pomoci podľa článku I. tejto schémy.
3.	Kumulácia štátnej pomoci je vždy viazaná na konkrétny oprávnený projekt.
4.	Pomoc poskytnutá podľa tejto schémy je financovaná zo zdrojov štátneho rozpočtu Slovenskej republiky a spolufinancovaná zo zdrojov Európskej únie – Európskeho fondu regionálneho rozvoja. Na projekt realizovaný v rámci tejto schémy nie je možné žiadať príspevok z iných verejných zdrojov.
5.	Žiadateľ môže v rámci tejto schémy predložiť viac projektov.
6.	Financovanie dvoch alebo viacerých projektov s rovnakým zameraním alebo s rovnakými oprávnenými výdavkami jedným prijímateľom je v rámci tejto schémy zakázané. Mieru spoločných znakov predmetných projektov posúdi poskytovateľ pomoci.

M. Mechanizmus poskytovania pomoci
 
1.	Poskytovateľ pomoci zverejní výzvu na predkladanie žiadostí o NFP (ďalej aj „Výzva“), v ktorej uvedie najmä program a finančné zdroje, odvolanie sa na túto schému, povahu aktivít, geografický rozsah a trvanie projektu, indikatívnu sumu určenú pre Výzvu, maximálnu výšku pomoci, podmienky a spôsob predkladania žiadostí o NFP, termín a miesto predkladania žiadostí o NFP, mechanizmus a kritériá hodnotenia, mechanizmus poskytovania informácií. 
2.	Doručením žiadosti o NFP RO pre ROP sa začína v zmysle zákona o pomoci a podpore  konanie o žiadosti o NFP, ktoré pozostáva zo zisťovania splnenia podmienok poskytnutia pomoci určených v príslušnej Výzve a preverovania súladu dokumentov predložených v rámci tejto Výzvy s osobitnými predpismi. Uvedené konanie zahŕňa proces:
a)	prijímania a registrácie žiadosti o NFP,
b)	schvaľovania žiadosti o NFP
b1	kontrola formálnej správnosti žiadosti o NFP,
b2	odborné hodnotenie, 
b3	výber žiadosti o NFP,
b4	vydávanie rozhodnutí o schválení/neschválení žiadosti o NFP a opravné prostriedky proti rozhodnutiam.
3.	Žiadateľ vypracuje žiadosť o NFP vyplnením elektronického formulára žiadosti prostredníctvom verejnej časti Portálu ITMS, podľa Výzvy a návodu uvedeného v Príručke pre žiadateľa. Následne po elektronickom odoslaní žiadosti do Core ITMS (neverejnej časti ITMS) žiadateľ predkladá   žiadosť o NFP na RO pre ROP v žiadateľom zvolenom termíne v zmysle Výzvy. Po zaregistrovaní žiadosti do neverejnej časti ITMS na RO pre ROP žiadateľ formulár žiadosti o NFP podpíše. Prílohy žiadosti o NFP sa predkladajú v tlačenej forme a vybrané prílohy aj v elektronickej forme v zmysle Výzvy. Podpísaním žiadosti o NFP žiadateľ akceptuje podmienky Programového manuálu ROP,  Príručky pre žiadateľa o NFP, tejto schémy, príslušnej Výzvy a súčasne potvrdzuje správnosť údajov.
4.	RO pre ROP na základe kontroly formálnej správnosti skontroluje žiadosť o NFP a všetky prílohy. Predmetom kontroly formálnej správnosti je overenie splnenia kritérií úplnosti a splnenia kritérií oprávnenosti zaregistrovanej žiadosti o NFP. V prípade, ak sa kontrolou formálnej správnosti zistí, že predložená žiadosť o NFP nespĺňa požadované formálne náležitosti (okrem kritérií oprávnenosti), bude žiadateľ vyzvaný na ich doplnenie, pričom sa mu určí primeraná lehota. Žiadosti o NFP, ktoré v stanovenom časovom limite nebudú doplnené a žiadosti o NFP, ktoré nesplnili minimálne jedno z kritérií oprávnenosti, budú z ďalšieho procesu schvaľovania vylúčené.
5.	RO pre ROP zabezpečí odborné hodnotenie žiadostí o NFP, ktoré splnili podmienky formálnej správnosti. Hodnotitelia hodnotia projekt ako celok, pričom berú do úvahy aj prílohy k žiadosti           o NFP. Po ukončení procesu hodnotenia  sa vypracuje Hodnotiaci hárok odborného hodnotenia žiadosti o NFP. Hodnotiace hárky jednotlivých žiadostí o NFP tvoria prílohu Súhrnnej správy z odborného hodnotenia, ktorá je konečným výstupom odborného hodnotenia.
6.	Výber žiadostí RO pre ROP uskutočňuje na základe objektívne overiteľných výberových kritérií, ktoré sa aplikujú postupne a presne v poradí ako boli schválené Monitorovacím výborom pre ROP. Aplikáciou objektívne overiteľných výberových kritérií sa zostaví zoznam žiadostí o NFP, ktoré splnili, resp. nesplnili požadované výberové kritériá. 
7.	Po overení splnenia podmienok poskytnutia pomoci a odstránení prípadných nedostatkov RO pre ROP vydá Rozhodnutie o schválení žiadosti o NFP. V prípade žiadostí o NFP odporučených na neschválenie RO pre ROP zašle žiadateľom Rozhodnutie o neschválení žiadosti o NFP. V prípade, že RO pre ROP definuje v tejto schéme, vo výzve alebo v jej dokumentácii podmienky, ktorých splnenie je nevyhnutné pre poskytnutie pomoci, zašle žiadateľom, ktorých žiadosti o NFP boli výberovou komisiou odporučené na schválenie Výzvu na preukázanie splnenia podmienok poskytnutia pomoci. Vo výzve RO pre ROP vymedzí dokumenty, ktoré požaduje predložiť a zároveň určí primeranú lehotu na ich doručenie. 
8.	Pomoc sa poskytuje na základe zmluvy o poskytnutí NFP uzatvorenej medzi RO pre ROP a prijímateľom, ktorého žiadosť o NFP bola schválená v konaní o žiadosti o NFP. Podmienkou vyplatenia NFP je splnenie všetkých podmienok stanovených v zmluve o poskytnutí NFP. 

N. rozpočet 
Indikatívny finančný plán schémy v EUR 
Objem finančných prostriedkov určených na realizáciu schémy bude uvedený aj v príslušnej výzve na predkladanie žiadostí o NFP. 
v EUR, v bežných cenách	
Štruktúra financovania podľa prijímateľa	Verejné zdroje	Spolu	Súkromné zdroje
(informatívne)	
	ERDF	Štátny rozpočet SR	Regionálne a lokálne rozpočty	100 000 000,00		
	85 000 000,00	15 000 000,00			
sektor verejnej správy
(územná samospráva)	85 %	10 %	5 %			
sektor verejnej správy
(organizácie štátnej správy)	85 %	15 %	0 %			
Maximálna výška NFP	

O. Transparentnosť a monitorovanie

1.	Transparentnosť schémy a zabezpečenie zverejnenia všetkých schválených žiadostí o NFP vykoná poskytovateľ pomoci v zmysle Nariadenia Komisie (ES) č. 1828/2006 a ustanovení zákona č. 211/2002 Z. z. o slobodnom prístupe k informáciám a o zmene a doplnení niektorých zákonov.
2.	Poskytovateľ pomoci je podľa § 28 ods. 4 zákona o štátnej pomoci povinný do konca februára kalendárneho roka poskytnúť Ministerstvu financií SR súhrnnú správu o poskytnutej štátnej pomoci za predchádzajúci kalendárny rok.
3.	Poskytovateľ pomoci vedie centrálnu evidenciu pomoci, ktorá obsahuje úplné informácie o každej pomoci poskytnutej v rámci schémy.
4.	Poskytovateľ pomoci zabezpečuje zber, sledovanie a vyhodnocovanie údajov na úrovni projektov potrebných na monitorovanie pomoci prostredníctvom IT monitorovacieho systému.
5.	Doklady týkajúce sa každej individuálnej pomoci poskytnutej podľa tejto schémy a záznamy týkajúce sa schémy uchováva poskytovateľ pomoci. Záznamy o individuálnej pomoci sa uchovávajú 10 rokov odo dňa, kedy bola pomoc poskytnutá. Záznamy o schéme pomoci sa uchovávajú 10 rokov odo dňa, kedy bola v rámci tejto schémy poskytnutá pomoc. 

P. Kontrola  A VlÁDNY audit 

1.	Vykonávanie finančnej kontroly / vládneho auditu / vnútorného auditu poskytnutej pomoci (ďalej len „kontrola“) vychádza z legislatívy SR a EÚ. Oprávnené osoby na výkon kontroly/auditu sú najmä :
a)	Útvar kontroly poskytovateľa a Ministerstva financií SR,
b)	Najvyšší kontrolný úrad SR,
c)	Správy finančnej kontroly,
d)	Kontrolné orgány EÚ,
e)	Útvar vnútorného auditu poskytovateľa a Ministerstva financií SR,
f)	poskytovateľ pomoci.
2.	Prijímateľ umožní poskytovateľovi pomoci vykonanie kontroly použitia pomoci a preukáže oprávnenosť vynaložených nákladov a dodržanie podmienok poskytnutia pomoci.
3.	Poskytovateľ pomoci kontroluje dodržanie podmienok, za ktorých sa pomoc poskytla, ako aj ostatné skutočnosti, ktoré by mohli mať vplyv na správnosť a účelnosť poskytnutej pomoci. Poskytovateľ pomoci kontroluje predovšetkým hospodárnosť a účelnosť použitia poskytnutej pomoci a dodržanie podmienok zmluvy a schémy. Za týmto účelom je poskytovateľ pomoci oprávnený vykonať kontrolu priamo u prijímateľa.
4.	Prijímateľ vytvorí zamestnancom poskytovateľa pomoci, ako aj zamestnancom subjektov podľa bodu 1 tohto článku primerané podmienky na riadne a včasné vykonanie kontroly a poskytne im potrebnú súčinnosť a všetky vyžiadané informácie a listiny týkajúce sa najmä realizácie projektu, stavu jeho rozpracovanosti, použitia pomoci a pod..
5.	Prijímateľ prijme bezodkladne opatrenia na nápravu zistených nedostatkov uvedených v správe z kontroly/auditu v lehote stanovenej osobami oprávnenými na výkon kontroly/auditu. Prijímateľ zašle osobám oprávneným na výkon kontroly/auditu písomnú správu o splnení opatrení prijatých na nápravu zistených nedostatkov bezodkladne po ich splnení a taktiež o odstránení príčin ich vzniku.

Q. Komunikačný plán schémy

Poskytovateľ pomoci zverejní výzvu na predkladanie žiadostí o NFP. RO pre ROP pri zverejnení výzvy dodržiava požiadavky na informovanie a publicitu v súlade s legislatívou EÚ a SR. Základný rámec pre oblasť publicity a informovania v súvislosti s implementáciou ROP predstavuje Komunikačný plán pre ROP (ďalej len „KoP“), za ktorého prípravu, realizáciu a zmeny zodpovedá RO pre ROP. Obsah a zameranie KoP upravuje najmä kapitola II Nariadenia komisie (ES) 1828/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a Rady (ES) č. 1080/2006 o Európskom fonde regionálneho rozvoja. 

R. PLATNOSŤ A ÚČINNOSŤ SCHÉMY
 
1.	Schéma štátnej pomoci posilnenia kultúrneho potenciálu regiónov bola Európskou komisiou schválená dňa 6.11.2013 rozhodnutím C(2013) 7031 final.
2.	Schéma nadobúda platnosť a účinnosť dňom jej uverejnenia v Obchodnom vestníku. Poskytovateľ pomoci zabezpečí uverejnenie úplného znenia schémy v Obchodnom vestníku a na svojich webových stránkach do 10 pracovných dní od jej uverejnenia v Obchodnom vestníku.
3.	Zmeny v schéme je možné vykonať formou písomných dodatkov ku schéme. Platnosť a účinnosť každého dodatku nastáva dňom jeho zverejnenia v Obchodnom vestníku. 
4.	Zmeny v európskej legislatíve podľa čl. B alebo v akejkoľvek s ňou súvisiacej legislatíve musia byť premietnuté do schémy najneskôr do šiestich mesiacov od nadobudnutia ich účinnosti.
5.	Platnosť schémy končí 31. decembra 2015. Tento dátum je zároveň aj posledným dňom, kedy musí byť o predložených žiadostiach o NFP vydané rozhodnutie o schválení.
6.	Zmena v subjekte poskytovateľa pomoci vyplývajúca zo všeobecne záväzného právneho predpisu sa nepovažuje za zmenu v schéme, ktorú je potrebné vykonať formou písomného dodatku k schéme.

S. PRÍLOHY

Neoddeliteľnou súčasťou schémy je nasledujúca príloha:
1. Definícia MSP.

Príloha č. 1 k schéme štátnej pomoci

PRÍLOHA I k Nariadeniu Komisie (ES) č. 800/2008 zo 6. augusta 2008 o vyhlásení určitých
kategórií pomoci za zlučiteľné so spoločným trhom podľa článkov 87 a 88 zmluvy (Všeobecné
nariadenie o skupinových výnimkách)

Definícia MSP

Článok 1
Podnik

Za podnik sa považuje každý subjekt, ktorý vykonáva hospodársku činnosť bez ohľadu na jeho právnu formu. Sem patria najmä samostatne zárobkovo činné osoby a rodinné podniky, ktoré vykonávajú remeselnícke alebo iné činnosti, a partnerstvá alebo združenia, ktoré pravidelne vykonávajú hospodársku činnosť.
Článok 2
Počet pracovníkov a finančné limity určujúce kategórie podnikov

1.	Kategóriu mikropodnikov, malých a stredných podnikov ("MSP") tvoria podniky, ktoré zamestnávajú menej ako 250 osôb a ktorých ročný obrat nepresahuje 50 mil. EUR a/alebo celková ročná súvaha nepresahuje 43 mil. EUR.

2.	V rámci kategórie MSP sa malý podnik definuje ako podnik, ktorý zamestnáva menej ako 50 osôb          a ktorého ročný obrat a/alebo celková ročná súvaha nepresahuje 10 mil. EUR.

3.	V rámci kategórie MSP sa mikropodnik definuje ako podnik, ktorý zamestnáva menej ako 10 osôb         a ktorého ročný obrat a/alebo celková ročná súvaha nepresahuje 2 mil. EUR.

Článok 3
Typy podnikov, ktoré sa zohľadňujú pri výpočte počtu pracovníkov a finančných súm

1. "Samostatný podnik" je každý podnik, ktorý nie je zatriedený ako partnerský podnik v zmysle odseku 2 alebo ako prepojený podnik v zmysle odseku 3.

2. "Partnerské podniky" sú všetky podniky, ktoré nie sú zatriedené ako prepojené podniky v zmysle odseku 3 a medzi ktorými je takýto vzťah: podnik (vyššie postavený podnik) vlastní, buď samostatne, alebo spoločne s jedným alebo viacerými prepojenými podnikmi v zmysle odseku 3, 25 % alebo viac imania alebo hlasovacích práv iného podniku (nižšie postavený podnik).

Podnik sa však môže klasifikovať ako samostatný, teda ako podnik, ktorý nemá žiadne partnerské podniky, aj keď investori tento limit 25 % dosiahnu alebo prekročia, za predpokladu, že títo investori nie sú prepojení v zmysle odseku 3 individuálne alebo spoločne s príslušným podnikom:

a.	verejnými investičnými spoločnosťami, spoločnosťami investujúcimi do rizikového kapitálu, fyzickými osobami alebo skupinami fyzických osôb, ktoré sa pravidelne zúčastňujú na rizikových investičných aktivitách, ktoré investujú vlastný kapitál do nekótovaných firiem (podnikateľskí anjeli) za predpokladu, že celkové investície týchto podnikateľských anjelov v rovnakom podniku sú nižšie ako 1250000 EUR;
b.	univerzitami alebo neziskovými výskumnými strediskami;
c.	inštitucionálnymi investormi, vrátane regionálnych rozvojových fondov;
d.	orgánmi miestnej samosprávy, ktoré majú ročný rozpočet menší ako 10 mil. EUR a menej ako 5000 obyvateľov.

3.	"Prepojené podniky" sú podniky, ktoré majú nasledovné vzájomné vzťahy:
a)	podnik má väčšinu hlasovacích práv akcionárov alebo členov v inom podniku;
b)	podnik má právo vymenovať alebo odvolať väčšinu členov správneho, riadiaceho alebo dozorného orgánu;
c)	podnik má právo dominantne pôsobiť na iný podnik na základe zmluvy uzatvorenej s týmto podnikom alebo na základe ustanovenia v jeho spoločenskej zmluve alebo stanovách;
d)	podnik, ktorý je akcionárom alebo členom iného podniku, sám kontroluje na základe zmluvy s inými akcionármi tohto podniku alebo členmi tohto podniku väčšinu hlasovacích práv akcionárov alebo členov v tomto podniku.

Existuje predpoklad, že dominantný vplyv neexistuje, ak sa investori uvedení v druhom pododseku
odseku 2 nezapoja priamo alebo nepriamo do vedenia príslušného podniku bez toho, aby boli dotknuté ich práva ako akcionárov.

Podniky, ktoré sa nachádzajú v niektorom zo vzťahov uvedených v prvom pododseku prostredníctvom jedného alebo viacerých podnikov, alebo majú niektorého z investorov uvedených v odseku 2, sa tiež
považujú za prepojené.

Podniky, ktoré sa nachádzajú v jednom alebo niektorom inom z takýchto vzťahov prostredníctvom fyzickej osoby alebo skupiny fyzických osôb konajúcich spoločne, sa tiež považujú za prepojené podniky, ak sa podieľajú svojou činnosťou alebo časťou svojej činnosti na rovnakom relevantnom trhu alebo         na priľahlých trhoch.

Za "priľahlý trh" sa považuje trh pre výrobok alebo službu, ktorý sa nachádza bezprostredne vo vyššej alebo nižšej pozícii vo vzťahu k relevantnému trhu.

4.	Okrem prípadov uvedených v odseku 2 druhom pododseku sa podnik nemôže považovať za MSP, ak 25 % alebo viac imania alebo hlasovacích práv je priamo alebo nepriamo kontrolovaných spoločne alebo individuálne jedným alebo viacerými verejnými orgánmi.

5.	Podniky môžu poskytnúť vyhlásenie o svojom postavení samostatného podniku, partnerského podniku alebo prepojeného podniku vrátane údajov týkajúcich sa limitov stanovených v článku 2. Vyhlásenie sa môže poskytnúť aj vtedy, keď je kapitál rozptýlený tak, že nie je možné presne určiť, kto ho vlastní, v takomto prípade podnik môže poskytnúť vyhlásenie v dobrej viere, že môže odôvodnene predpokladať, že jeden podnik nevlastní alebo spoločne navzájom prepojené podniky nevlastnia 25 % alebo viac. Také vyhlásenia sa poskytnú bez toho, aby boli dotknuté kontroly alebo vyšetrovania ustanovené podľa vnútroštátnych pravidiel alebo pravidiel Spoločenstva.

Článok 4
Údaje používané v prípade počtu pracovníkov a finančných súm a referenčného obdobia

1.	Údaje, ktoré je potrebné použiť v prípade počtu pracovníkov a finančných súm, sú údaje týkajúce sa posledného schváleného účtovného obdobia a vypočítané na ročnom základe. Zohľadňujú sa odo dňa účtovnej uzávierky. Výška zvoleného obratu sa vypočíta bez dane z pridanej hodnoty (DPH) a iných nepriamych daní.

2.	Ak podnik v deň účtovnej uzávierky zistí na ročnom základe, že počet zamestnancov alebo finančné limity sú vyššie alebo nižšie, ako je stanovené v článku 2, nebude to mať za následok stratu alebo nadobudnutie štatútu stredného, malého podniku alebo mikropodniku, pokiaľ sa tieto limity neprekročili v dvoch za sebou nasledujúcich účtovných obdobiach.

3.	V prípade novozaložených podnikov, ktorých účtovné uzávierky ešte neboli schválené, sa uplatnia údaje získané čestným odhadom vykonaným v priebehu finančného roku.

Článok 5
Počet pracovníkov

Počet pracovníkov zodpovedá počtu ročných pracovných jednotiek (RPJ), to znamená, počtu osôb, ktoré pracujú na plný úväzok v rámci príslušného podniku alebo v jeho mene počas celého posudzovaného referenčného roku. Práca osôb, ktoré nepracovali celý rok, práca tých osôb, ktoré pracovali na kratší pracovný čas bez ohľadu na trvanie, a práca sezónnych pracovníkov sa počítajú ako podiely RPJ. Pracovníci pozostávajú zo:
a)	zamestnancov;
b)	osôb pracujúcich pre podnik, ktorý mu podlieha a ktoré sa podľa vnútroštátnych právnych predpisov považujú za zamestnancov;
c)	vlastníkov - manažérov;
d)	partnerov vykonávajúcich pravidelnú činnosť v podniku a majúcich finančný prospech z podniku.

Učni alebo študenti, ktorí sa zúčastňujú na odbornom vzdelávaní na základe učňovskej zmluvy alebo zmluvy o odbornom výcviku, sa nepovažujú za pracovníkov. Doba trvania materskej alebo rodičovskej dovolenky sa nezapočítava.

Článok 6
Vyhotovenie údajov o podniku

1.	V prípade samostatného podniku sa údaje, vrátane počtu pracovníkov, určia výlučne podľa účtovnej uzávierky tohto podniku.

2.	Údaje o podniku, ktorý má partnerský podnik alebo prepojené podniky, sa určia, vrátane počtu pracovníkov, na základe účtovnej uzávierky a iných údajov o podniku, alebo, ak sú k dispozícii, podľa konsolidovaných účtovných uzávierok, na ktorých sa podnik podieľa prostredníctvom konsolidácie. 

Údaje uvedené v prvom pododseku sa pridajú k údajom každého partnerského podniku príslušného
podniku, ktorý sa nachádza bezprostredne vo vyššom alebo nižšom postavení vo vzťahu k nemu. Výsledok je úmerný percentuálnemu podielu kapitálu alebo hlasovacích práv (podľa toho, čo je väčšie). V prípade, keď krížové akcie vlastnia dva podniky, použije sa vyššie percento.

K údajom uvedeným v prvom a druhom pododseku sa pridá 100 % údajov každého podniku, ktorý je
priamo alebo nepriamo prepojený s príslušným podnikom, ak už údaje neboli zahrnuté prostredníctvom konsolidácie v účtovných uzávierkach.

3.	Na uplatnenie odseku 2 sa údaje partnerských podnikov príslušného podniku určia z ich účtovných uzávierok a ostatných konsolidovaných údajov, ak existujú. K týmto údajom sa pripočíta 100 % údajov podnikov, ktoré sú prepojené s týmito partnerskými podnikmi, pokiaľ ich účtovné údaje už nie sú zahrnuté prostredníctvom konsolidácie.

Na uplatnenie toho istého odseku 2 sa údaje podnikov, ktoré sú prepojené s príslušným podnikom, určia z ich účtovných uzávierok a ostatných konsolidovaných údajov, ak existujú. K týmto údajom sa pripočítajú proporcionálne údaje každého prípadného partnerského podniku tohto prepojeného podniku, ktorý sa nachádza bezprostredne vo vyššom alebo nižšom postavení vo vzťahu k nemu, pokiaľ už údaje neboli zahrnuté v konsolidovaných účtovných uzávierkach s percentuálnym podielom, ktorý je aspoň úmerný percentu uvedenému podľa druhého pododseku odseku 2.

4.	Ak sa v konsolidovaných účtovných uzávierkach neuvádzajú za daný podnik údaje o pracovníkoch, čísla týkajúce sa pracovníkov sa vypočítajú úmerne na základe súhrnu údajov z jeho partnerských podnikov a pripočítaním údajov z podnikov, s ktorými je príslušný podnik prepojený.